  Майя Бывальцева Туннэ, 25-тӥ толшоре, Удмуртилэн тӧроез Александр Бречалов элькунысь лэсьтӥськонъя, жилищно-коммунальной возёсъя но дыкужымъя министрез Иван Ястребез ужысьтыз мозмытон сярысь косэтэз юнматӥз. Улосвыл тӧролэн но кивалтэтлэн нимлыко сайтазы шараям ужкагазын верамын, ужъя тупанкыл огкылэ вуыса уретэмын шуыса. Кызьы валэктӥзы тӧролэн но кивалтэтлэн пресс-службаязы, сыӵе пумкылъян мукет интыуже выжемен герӟаськемын. Косэт юнматэм нуналысен кужымаз пыре. 26-тӥ толшорысен удысэтэн кивалтӥсьлэсь ужзэ быдэсъялоз министрлэн нырысетӥ воштӥсез Дмитрий Сурнин.   Тодэ вайытом, Удмуртиысь лэсьтӥськонъя, жилищно-коммунальной возёсъя но дыкужымъя министре Иван Ястребез 2018-тӥ арын 7-тӥ куартолэзе юнматӥзы. Солэсь азьвыл, 2017-тӥ арысь коньывуонысен со удысэтэн министрлэсь ужзэ быдэсъясь сямен кивалтӥз. ВАТСАН Иван Владимирович Ястреб. Вордӥськемын Алма-Атаын 29-тӥ куарусёнэ 1988-тӥ арын. 2011-тӥ арын Белгородысь В. Г. Шухов нимо технологиосъя кун университетэз «промышленное и гражданское строительство» ӧнеръя йылпумъяз.  2008–2011 аръёсы — «ХоукКорп» огазеяськонлэн кивалтӥсез;  2011–2014 аръёсы — «Инжстрой-2» огазеяськонысь ӵектосъёсъя ёзэтлэн кивалтӥсез, ПТО-лэн кивалтӥсез;  2014–2015 аръёсы — «ИНЖСТРОЙ» огазеяськонысь ӵектосъёсъя ёзэтлэн кивалтӥсезлэн воштӥсез;  2015–2016 аръёсы — Кунлэн кулэяськонъёсызъя басьяськонъёсты но ваньбурет вузанэз чакланъя «За честные закупки» фондлэн экспертно-аналитической ёзэтысьтыз валтӥсь ӧнерчиез;  2016–2017 аръёсы — Кунлэн кулэяськонъёсызъя басьяськонъёсты но ваньбурет вузанэз чакланъя «За честные закупки» фондлэн быдэсъясь кивалтӥсезлэн экспертно-аналитической ужъя воштӥсез;  2017-тӥ арын — Удмурт Элькунысь «Управление государственной экспертизы проектов при Министерстве строительства, архитектуры и жилищной политики Удмуртской Республики» ас кожаз ужась ужъюртлэн кивалтӥсез;  2017-тӥ арын коньывуонысен та дырозь — Удмурт Элькунысь лэсьтӥськонъя, жилищно-коммунальной возёсъя но дыкужымъя министрлэсь ужзэ быдэсъясь. 2018-тӥ арысен — Удмурт Элькунысь лэсьтӥськонъя, жилищно-коммунальной возёсъя но дыкужымъя министр. Тегъёс: Политика Удмуртия Лэсьтськонъяминстерство АлександрБречалов ИванЯстреб кивалтӥсьёс  